Spomen-obeležje borcima i žrtvama fašističkog terora u Novim Banovcima zazidano u crni mermer bez ikakvog obaveštenja građana i dozvole

Spomen-obeležje borcima i žrtvama fašističkog terora u Novim Banovcima zazidano je u crni mermer bez ikakvog obaveštavanja građana, bez obeležavanja i table na gradilištu.

Foto: Privatna arhiva

Na natpisu na novoj spomen ploči ovaj čin je nazvan „obnovom“. Uklonjena je i ploča sa obeležjem, kao deo starog spomenika, koja se nalazila sa njegove leve strane.

Revoltirani građani Novih Banovaca obratili su se listu Danas za pomoć, s obzirom na to da se provladini mediji nisu bavili ovim slučajem, verovatno zbog toga što su oni koji su odgovorni za ovaj kriminalni čin na dan otvaranja zazidanog spomenika hvalili vladajuću Srpsku naprednu stranku (SNS) i predsednika države Aleksandra Vučića.

Naime, naši čitaoci su nam javili da je u ponedeljak 21. oktobra, ispred „novog“ spomenika održan skup povodom proslave „Dana oslobođenja Novih Banovaca“ na kome je program vodio i glavni govor održao Milosav Lakićević, predsednik lokalne organizacije SUBNOR.

On se u svom govoru javno zahvalio SNS, Opštini Stara Pazova i Mesnoj zajednici Novi Banovci „koji su na inicijativu lokalnog SUBNOR-a omogućili i pomogli da se spomenik izgradi“.

Takođe se zahvalio „pojedincima koji su dali doprinos da se spomenik izgradi – predsedniku Opštine Stara Pazova Đorđu Radinoviću, predsedniku opštinskog SUBNOR-a Stanku Cariću i predsedniku Mesne zajednice Novih Banovaca Igoru Milinkoviću.

Nije propustio priliku ni da istakne to da je ponosan na SNS i predsednika Aleksandra Vučića i Vladu, jer su, kako je rekao, od Srbije napravili najveće gradilište u Evropi.

Naši čitaoci su nam javili i to da je predsednik opštinskog SUBNOR-a Stanko Carić, otišao korak dalje, te je sve one koji su protiv „novog“ spomenika nazvao „neprijateljima ovog naroda i ove države“.

Građani su u međuvremenu podneli prijave Odeljenju za inspekcijske poslove i komunalne delatnosti i građevinskom inspektoru Opštine Stara Pazova.

Takođe, slučaj je prijavljen zavodima za zaštitu spomenika kulture Republike, AP Vojvodine i Sremske Mitrovice. Podnet je i zahtev za informacije o izdavanju dozvole i rešenja za radove Odeljenju za urbanizam i građenje Opštine Stara Pazova. Ovaj zahtev i jednu od prijava podneo je Dušan Kandić, član opštinskog odbora Zelene stranke.

Iz sremskomitrovačkog Zavoda za zaštitu spomenika kulture, građanima koji su podneli prijavu, rečeno je da ih za spomenik niko nije pitao iako je to zakonska obaveza pre bilo kakve intervencije.

Takođe, u toku narednih dana biće podneta i prijava policiji. Zabrinuti građani su pronašli podatak da je dokumentom „Izmene i dopune Plana generalne regulacije Banovaca“, definisano da nije moguća zamena ili dislokacija predmetnog spomenika.

Inače, stari spomenik je delo vajara Momčila Krkovića. Danasovi čitaoci koji su nas obavestili o ovom neverovatnom činu, podsećaju da se u knjizi „Momčilo Krković monografija“ može naći fotografija starog spomenika iz 1978. godine, koja pokazuje da stari spomenik nije tek neka bezlična građevina, kao što to tvrdi idejni tvorac akcije zazidavanja ovog spomen-obeležja Milosav Lakićević, već umetničko delo poznatog i priznatog umetnika.

Spomenik je, inače, predstavljao cifre „4“ (levi deo) i „1“ i „5“, koje se pretapaju u desnom delu, što ukazuje na razdoblje antifašističke borbe 1941. do 1945. godine.

Lakićević: Spomenik bio bez oznaka Milosav Lakićević, predsednik lokalne organizacije SUBNOR-a kaže za Danas da je stari spomenik bio „bez imena i prezimena i bilo kakvih oznaka“. „Sad smo mi taj spomenik prigrlili, napisali borcima svih ratova“, kratko je naveo Lakićević.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se